BULGĀRIJAS, ČEHIJAS, IGAUNIJAS, UNGĀRIJAS, LATVIJAS, LIETUVAS, POLIJAS UN RUMĀNIJAS LAUKSAIMNIECĪBAS MINISTRU KOPĪGĀ DEKLARĀCIJA

*Par Kopējās lauksaimniecības politikas reformu*

Bulgārijas, Čehijas, Igaunijas, Ungārijas, Latvijas, Lietuvas, Polijas un Rumānijas lauksaimniecības ministri 2020.gada 24.februārī Varšavā vienojās par šādu kopēju nostāju:

MĒS TICAM, ka Kopējā lauksaimniecības politika (KLP) arī turpmāk paliks nozīmīga Eiropas Savienības politika, saskaņā ar Līgumos noteiktajiem mērķiem.

MĒS ATGĀDINĀM, ka KLP galvenais uzdevums ir garantēt nodrošinātību ar pārtiku, saimniecību ekonomisko attīstību un lauku apvidu dzīvotspēju, ņemot vērā Eiropas sabiedrības vienmēr mainīgās prasības. Lai sasniegtu šos mērķus, arī turpmāk galvenais elements joprojām ir atbilstoša līmeņa atbalsts un līdz ar to arī lauku saimniecību ienākumi.

MĒS UZSKATĀM, ka joprojām aktuāli ir uzdevumi, kas saistīti ar lauku apvidu ekonomisko attīstību un attīstības atšķirību novēršanu starp pilsētām un lauku apvidiem, lauksaimniecības un pārtikas sektora modernizāciju, inovāciju palielināšanu, atbalstu mazāk labvēlīgiem apgabaliem un paaudžu atjaunošanos. KLP arī turpmāk ir jābūt finansējuma avotam par lauksaimniecības darbību un lauku teritoriju sniegtajiem sabiedriskajiem labumiem, kā arī jāstiprina lauku teritoriju pievilcība, veidojot to kā pievilcīgu vietu, kur dzīvot, strādāt un atpūsties.

MĒS APZINĀMIES izmaiņas sabiedrības prasībās, saskaņā ar kurām KLP vajadzētu ar ilgtspējīgu ražošanas sistēmu palīdzību vairāk kā līdz šim aizsargāt vidi un cīnīties pret klimata pārmaiņām ar mērķi pasargāt dabas resursus, kā zeme, ūdens, bioloģiskā daudzveidība, nākotnes paaudzēm un sasniegt oglekļa neitralitāti ES līmenī.

MĒS UZSVERAM, ka Zaļais kurss piedāvā jaunu veidu kā sasniegt vides un klimata mērķus, veselības un ilgtspējīgas ekonomikas attīstības mērķus; lauksaimniecības sektorā tas piedāvā stratēģiju “No lauka līdz galdam”, kuras mērķis ir radīt taisnīgu, veselīgu un videi draudzīgu pārtikas sistēmu.

MĒS ATZĪSTAM, ka Zaļā kursa ieviešana attiecībā uz lauksaimniecību nozīmēs ilgtspējīgāku ķīmisko vielu izmantošanu lauksaimniecībā, pastiprinātu augsnes, ūdens un gaisa aizsardzību un uz klimatu un vidi orientētu pasākumu piemērošanu visā lauksaimnieciskajā ražošanas ciklā.

MĒS ATZĪMĒJAM, ka šie jaunie standarti prasīs lielākus izdevumus nekā iepriekš, ieguldījumus ekoloģiskās tehnoloģijās, ilgtspējīgus risinājumus un jaunu darba vietu izveidi, un radīs augstākas izmaksas.

MĒS UZSVERAM, ka būtisks jautājums ir šo jauno uzdevumu finansēšanas veids. Šīs lielākās vajadzības jāatspoguļo daudzgadu finanšu shēmā (DFS). Nepieciešama steidzama diskusija par to, kā finansēt Zaļā kursa pasākumus, piemēram, klimata politiku, bioloģiskās daudzveidības aizsardzību un stratēģiju “No lauka līdz galdam”.

Tāpēc MĒS NEATBALSTĀM KLP budžeta samazinājumu nākamajā DFS. UZSKATĀM, ka tas jāsaglabā 2014. – 2020. gada līmenī, ko vēl vairāk pamato Zaļā kursa prasības.

MĒS UZSKATĀM, ka pārāk ambiciozu prasību uzlikšana lauksaimniekiem, bez iespējas viņus pienācīgi atbalstīt šo prasību izpildē, negatīvi ietekmētu mūsu lauksaimniecības nozari. Tāpēc uzsveram, ka vērienīgi mērķi nedrīkst apdraudēt Eiropas lauksaimniecības dzīvotspēju un konkurētspēju un apdraudēt KLP izvirzīto mērķu un rezultātu sasniegšanu.

MĒS UZSKATĀM, ka būtisks atbalsta elements lauksaimniekiem joprojām būs tiešie maksājumi, kurus ierosināts orientēt uz vides un klimata mērķu sasniegšanu, izmantojot ekoshēmas un pastiprinātu nosacījumu sistēmu.

MĒS UZSVERAM, ka izaicinājumi, ar kuriem nākas saskarties lauksaimniekiem, tostarp likumdošanas prasības, kuras izriet no Zaļā kursa iniciatīvas, tai skaitā oglekļa neitralitātes sasniegšana, ir vienādi visās dalībvalstīs. Tāpēc ievērojamās tiešo maksājumu atšķirības starp dalībvalstīm ir arvien grūtāk pamatojamas.

MĒS UZSVERAM, ka pieaugošais ar vidi un klimata aizsardzību saistīto prasību skaits rada arvien lielāku neatbilstību starp šodienas KLP mērķiem un dalībvalstīm pieejamo tiešo maksājumu apjomu, kas joprojām atspoguļo atšķirības, kas radušās no vēsturiskiem ražošanas rādītājiem dažādās lauksaimniecības nozarēs.

TĀPĒC MĒS UZSKATĀM, ka ir nepieciešama vērienīga pieeja tiešo maksājumu ārējai konverģencei, lai visiem ES lauksaimniekiem nodrošinātu līdzvērtīgus konkurences apstākļus, īstenojotES klimata mērķus. Neskarot ārējās konverģences galīgo metodi, UZSVERAM, ka ārējā konverģence nevar tikt finansēta uz to dalībvalstu rēķina, kuru tiešo maksājumu līmenis ir zemāks par ES vidējo tiešo maksājumu līmeni.

MĒS ATGĀDINĀM, ka tiešajiem maksājumiem ir ārkārtīgi liela nozīme ienākumu stabilizēšanā nerentablos gados. Palielinoties Eiropas lauksaimniecības orientācijai uz tirgu, ražotāju ienākumi kļūst arvien nestabilāki, tāpēc ir svarīgi saglabāt ekonomiskā līdzsvara līmeni, izmantojot tiešo maksājumu sistēmu, un zemāku likmju saskaņošana nodrošinātu vienādu sākuma stāvokli jaunajos nosacījumos.

MĒS UZSKATĀM, ka lauksaimniecības sociālā un ekonomiskā stabilitāte ir jāpanāk līdztekus nozares vides ilgtspējībai. Reformētajā politikā būtu jāņem vērā intervences un to pozitīvā ietekme uz dažādu ražošanas nozaru vajadzībām, kas ievērojami veicina šo mērķu sasniegšanu. Katras dalībvalsts īpašā situācija, t.i. lauku saimniecību struktūra vai lauku saimniecību nodarbinātība, būtu jāņem vērā, piemērojot dažādus tiešo maksājumu sistēmas elementus.

MĒS UZSVERAM, ka arī lauku attīstības finansējums sniedz būtisku KLP ieguldījumu vides un klimata mērķu sasniegšanā, vienlaikus veicinot lauku teritoriju ekonomisko un sociālo dzīvotspēju un lauksaimniecības un pārtikas nozares tehnoloģisko attīstību. Tāpēc lauku attīstības finansējuma samazināšana, jo īpaši ņemot vērā augstākas vides ambīcijas un Zaļo kursu, nav pieļaujama.

MĒS UZSVERAM, ka jaunajai KLP jābūt vienkāršākai gan saņēmējiem, gan valstu administrācijām, vienlaikus nodrošinot nepieciešamo elastību dalībvalstīm tās īstenošanā. Šajā kontekstā ESAM NOBAŽĪJUŠIES par skaidrības trūkumu, administratīvo slogu un iespējamiem finanšu riskiem, kas saistīti ar Komisijas ierosināto KLP jauno ieviešanas modeli. Nepieciešamas papildu diskusijas par šīs jaunās pieejas praktisko ieviešanu.

|  |  |
| --- | --- |
| ---------------------------------------------  Desislava TANEVA  Bulgārijas Republikas Lauksaimniecības, pārtikas un mežsaimniecības ministre | -------------------------------------------  Pavel SEKÁČ  Čehijas Republikas Lauksaimniecības viceministrs |
| ---------------------------------------------  Arvo ALLER  Igaunijas Republikas Lauku lietu ministrs | -------------------------------------------  Istvan NAGY  Ungārijas Lauksaimniecības ministrs |
| --------------------------------------------  Kaspars GERHARDS  Latvijas Republikas Zemkopības ministrs | -------------------------------------------  Andrius PALIONIS  Lietuvas Republikas Lauksaimniecības ministrs |
| --------------------------------------------  Jan Krzysztof ARDANOWSKI  Polijas Republikas Lauksaimniecības un lauku attīstības ministrs | -------------------------------------------  George SCARLAT  Rumānijas Lauksaimniecības un lauku attīstības ministrijas valsts sekretārs |